钦定古今图书集成/明伦汇编/官常典/第635卷 > 姜谟
## 钦定古今图书集成/明伦汇编/官常典/第635卷 > 姜谟

按《唐书》本传，“谟，秦州上邽人。隋大业末，为晋阳长。高
祖在太原，谟谓所亲曰：‘隋政乱将亡，必有圣人受之。
唐公负王霸资度，其必拨乱得天下’。乃深自结。及大
将军府建，引为司功参军，从平霍邑、绛郡，兵遂度河，
谟部勒一夕济。高祖叹其略，进平长安，除相国胄曹
参军、长道县公。薛举寇秦州，以谟山西豪望，诏安抚”
陇外，委以便宜。乃与窦轨出散关，下河池、汉阳，遇薛
举，与战，轨败。召谟还朝，为员外散骑常侍。后仁杲平，
擢秦州刺史。帝曰：“昔人称衣锦故乡，今以本州相授，
所以偿功。凉州荒梗，宜有以靖之。”谟至，抚边俗以恩
信，盗贼衰止，人喜曰：“不意复见太平官府。”改守陇州，
以老去职。贞观元年卒，赠岷州都督，谥曰“安。”子确。